Návrh na doplatenie kompenzácií nákladov miest a obcí vynaložených na vybudovanie energetických zariadení

Problematika kompenzácií finančných nákladov vložených zo strany miest a obcí do vybudovania energetických zariadení, ako aj do plynárenských rozvodov, ktoré boli následne bezodplatne prevedené do vlastníctva štátu - správy rozvodných energetických štátnych podnikov a Slovenského plynárenského priemyslu, š.p. súvisí s legislatívnymi úpravami v oblasti energetiky platnými v minulom období. Do 30. júna 1998 bol účinný zákon č. 79/1957 Zb. o výrobe, rozvode a spotrebe elektriny (ďalej „elektrizačný zákon“), v zmysle ktorého elektroenergetické zariadenia v súlade s predpismi o investičnej výstavbe zriaďovali a mali v prevádzke energetické podniky. V sekundárnej legislatíve k uvedenému zákonu bolo určené, v ktorých prípadoch mohol so súhlasom energetického podniku zriaďovať elektroenergetické zariadenia investor na svoj náklad. Takéto zariadenia, zriadené inými organizáciami než energetickými podnikmi sa prevádzali bez finančnej náhrady – bezodplatne do správy energetického podniku. Elektroenergetické zariadenia zriadené inými organizáciami než štátnymi, alebo súkromnými osobami, t.j. aj stavby realizované mestami a obcami, prechádzali dňom uvedenia do trvalej  prevádzky  bezodplatne  do  vlastníctva  štátu  a správy energetického podniku. Od 1. júla 1998 nadobudol  účinnosť zákon č. 70/1998  Z. z. o energetike a o zmene zákona č. 455/1991 Zb. o živnostenskom podnikaní (živnostenský zákon), ktorý bol následne v roku 2001 novelizovaný zákonom č. 276/2001 Z. z.. Zákon č. 70/1998 Z. z. v znení neskorších predpisov zrušil „elektrizačný zákon“ a taktiež zanikla povinnosť iných organizácií než energetických podnikov vykonať bezodplatné prevody vybudovaných zariadení do  vlastníctva  štátu a  správy  energetického podniku. Od  účinnosti zákona č. 70/1998 Z.z. obce vybudované elektroenergetické zariadenia energetickým podnikom darovali. Zákon č.  70/1998 Z.z. ustanovoval, že vlastnícke vzťahy k elektroenergetickým zariadeniam, plynárenským zariadeniam a zariadeniam tepelných sústav, ktoré vznikli pred účinnosťou tohto zákona, zostávajú nedotknuté. Z uvedeného  vyplýva, že legislatíva platná do 30. júna 1998 ani súčasná platná legislatíva neukladajú povinnosť vracať v zmysle zákona bezodplatne prevedené elektroenergetické zariadenia, resp. kompenzovať náklady na ich vybudovanie. Na druhej strane je nespochybniteľné, že obce a mestá bez finančnej náhrady boli povinné previesť tento majetok vybudovaný z vlastných finančných prostriedkov do vlastníctva štátu a správy energetického podniku.
 
Riešenie problému kompenzácií nákladov miest a obcí v oblasti elektroenergetiky a plynárenstva nadväzovalo na iniciatívu a zámery Združenia miest a obcí Slovenska, ktoré už v období začiatku privatizácie štátnych podnikov plynárenstva a elektroenergetiky presadzovalo požiadavku, aby za dotknutý odovzdaný majetok boli mestám a obciam poskytnuté kompenzácie z prostriedkov, ktoré Fond národného majetku SR získa privatizáciou príslušných štátnych podnikov. 

 	V roku 2002 vláda SR rozhodla o použití majetku FNM SR vo výške 4, 073 mld. Sk v prospech miest a obcí ako náhrady častí nákladov za vybudované plynárenské zariadenia, ktoré obce bezodplatne odovzdali do vlastníctva štátu – správy podniku SPP, š.p. 

V januári 2004 vláda SR prerokovala návrh na použitie majetku Fondu národného majetku SR v roku 2004 podľa § 28 ods. 3. písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov. V uznesení vlády k predmetnému materiálu bolo uložené podpredsedovi vlády a ministrovi hospodárstva v spolupráci  s  prezidentom  prezídia  Fondu  národného  majetku SR a predsedom Združenia 
- 2 -

miest a obcí Slovenska kvantifikovať objem investícií, ktoré obce vynaložili na vybudovanie energetických zariadení, ktoré následne bezodplatne odovzdali rozvodným podnikom. Návrh na použitie majetku FNM SR v roku 2004 bol vo februári 2004 schválený Národnou radou SR, pričom v rozpočte FNM SR bolo na účel kompenzácií nákladov miest a obcí vynaložených do energetických zariadení vyčlenených 403 mil. Sk. Táto suma vychádzala zo  zoznamov miest a obcí s vyčíslenými nákladmi vynaloženými jednotlivými obcami do vybudovania energetických zariadení, ktoré pôvodne spracovali distribučné energetické spoločnosti v spolupráci so ZMOS a koncom roku 2003 predložili na Ministerstvo hospodárstva SR.      
 
Distribučným spoločnostiam a na Ministerstvo hospodárstva SR boli však aj po februári 2004 predkladané ďalšie oprávnené požiadavky obcí na kompenzáciu ich nákladov do energetických zariadení. Zoznamy miest a obcí obsahujúce celkovú kvantifikáciu predmetných nákladov boli v konečnom dôsledku uzavreté v októbri 2004, pričom sa celková suma kompenzácií zvýšila na 530,9 mil. Sk. Po uzatvorení zoznamov Ministerstvo hospodárstva SR spracovalo súhrnný materiál „Kvantifikácia objemu investícií, ktoré obce vynaložili na vybudovanie  energetických zariadení, ktoré  následne bezodplatne odovzdali rozvodným podnikom“ na predloženie do vlády SR ako plnenie uznesenia vlády z januára 2004. 

	Problémom riešenia kompenzácií nákladov miest a obcí do energetických zariadení sa následne zaoberala Koaličná rada, ktorá prijala záver, že v roku 2004 budú realizované kompenzácie nákladov miest a obcí vložených do energetických zariadení len v celkovej  výške 403 mil. Sk tak, ako bol schválený rozpočet FNM SR na rok 2004. Zostávajúcu výšku kompenzácií nákladov obcí do eletroenergetiky bolo na koaličnej rade dohodnuté uhradiť obciam v roku 2005.

	Dňa 11. 10. 2004 bol prerokovaný na rokovaní Porady ekonomických ministrov vlády SR materiál „Návrh na použitie majetku Fondu národného majetku SR v roku 2005 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov“, ktorý navrhoval úhradu finančných  kompenzácií  obciam za náklady vložené do elektroenergetických zariadení v roku 2004 vo výške 402,93 mil. Sk a zostávajúce náklady obcí do celkovej výšky 530,9 mil. Sk navrhoval uhradiť v roku 2005. PEM však v  závere, ktorý prijala  k dotknutému materiálu, odporučila znížiť výdavky FNM SR  na rok 2005 o výdavky,  určené na kompenzácie nákladov miest a obcí, vynaložených na vybudovanie energetických zariadení.

	Následne na rokovaní vlády SR dňa 13.10.2004 pri prerokovávaní „Návrhu na použitie majetku FNM SR v roku 2005 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov“ bolo v nadväznosti na prijatý záver PEM rozhodnuté, že finančné kompenzácie obciam a mestám  budú uhradené len v roku 2004 vo výške 402,93 mil. Sk tak, ako to bolo schválené v rozpočte  FNM SR na rok 2004. S cieľom uspokojiť oprávnené nároky všetkých obcí  bolo rozhodnuté o osobitnom postupe tak, že kompenzácie nákladov do energetických zariadení budú vyplatené všetkým obciam podľa spracovaného zoznamu, ktorý bol súčasťou materiálu „Kvantifikácia objemu investícií, ktoré obce vynaložili na vybudovanie energetických zariadení,  ktoré   následne bezodplatne odovzdali rozvodným podnikom“, avšak z dôvodu, že 

- 3 -

nemôže byť vyplatená celková zistená suma 530,9 mil. Sk, ale len suma 402,93 mil. Sk, budú tieto nároky všetkých obcí pomerne krátené a tým kompenzácie vyplatené v nižšej sume. 

	Dňa 10.11.2004 bol vo vláde SR prerokovaný materiál „Kvantifikácia objemu investícií, ktoré obce vynaložili na vybudovanie energetických zariadení, ktoré následne bezodplatne odovzdali rozvodným podnikom“, ku ktorému vláda prijala uznesenie č. 1048/2004, ktorým odsúhlasila použitie majetku FNM SR v roku 2004 vo výške 402,93 mil. Sk na kompenzácie nákladov miest a obcí do energetických zariadení podľa zoznamu, ktorý bol prílohou tohto uznesenia. Zoznam obsahoval kvantifikáciu vkladov obcí do energetických zariadení - spolu 530,94 mil. Sk a výšku krátených kompenzácií, ktoré mali byť obciam  vyplatené v roku 2004 (75,89% z celkového vkladu) – spolu 402,93 mil. Sk. Rozdiel predstavuje výšku 128,01 mil. Sk, ktoré neboli obciam doteraz vyplatené.     

Združenie miest a obcí Slovenska sa od roku 2004 viackrát obrátilo na predsedu vlády, ako aj na ministra hospodárstva s požiadavkou o doplatenie zostávajúcej čiastky kompenzácií nákladov miest a obcí vynaložených na vybudovanie energetických zariadení. Vychádzajúc z požiadavky ZMOS, ako aj vzhľadom na skutočnosť, že kompenzácie boli obciam krátené, pričom nárok na kompenzácie im bol uznaný v plnej výške, v snahe vyjsť v ústrety mestám a obciam a zabezpečiť im potrebné finančné prostriedky, predkladáme na rokovanie vlády SR návrh na doplatenie kompenzácií nákladov miest a obcí vynaložených do vybudovania energetických zariadení v celkovej výške 128,01 mil. Sk.V uznesení vlády SR je navrhnuté, aby takto nadobudnuté finančné prostriedky obce prednostne použili na splatenie ich dlhov po lehote splatnosti a na kapitálové výdavky do rozvojových programov, tak, ako bolo schválené aj v uznesení č. 1048/2004 pri prvom vyplatení kompenzácií. Tento postup bol zvolený  z dôvodu, aby prostriedky z privatizácie neboli použité na verejnú spotrebu. 

V predloženom materiáli sa navrhuje doplatenie kompenzácií z príjmov Fondu národného majetku SR v roku 2006. Tento postup umožňuje  § 28 ods. 3 písm. b) bod 11. zákona č. 92/1991 Zb. v znení neskorších predpisov. Konkrétne použitie majetku Fondu národného majetku SR musí však byť v zmysle tohto ustanovenia zákona schválené vládou SR. 

Návrh na použitie majetku Fondu národného majetku SR v roku 2006 podľa § 28 ods. 3 písm. b) zákona č. 92/1991 Zb. o podmienkach prevodu majetku štátu na iné osoby v znení neskorších predpisov bol schválený v Národnej rade SR dňa 14. decembra 2005 uznesením č. 2011, pričom NR SR schválila rozsah použitia majetku FNM SR v roku 2006 podľa § 28 ods. 3 písm. b) v celkovej výške 22 100 mil. Sk. Schválením predloženého návrhu doplatenia kompenzácií nákladov miest a obcí do energetických zariadení vládou SR sa celková suma majetku FNM SR schválená Národnou radou SR a určená na použitie podľa uvedeného paragrafu nezmení.

Vláda SR svojím uznesením č. 790 z 12. októbra 2005 k návrhu rozpočtu verejnej správy na roky 2006 až 2008 už odsúhlasila použitie majetku FNM SR podľa § 28 ods. 3 písm. b) v roku 2006, a to vo výške 14 mld. Sk na posilnenie štátnych finančných aktív a vo výške 8,1 mld. Sk na úhradu štátnych záruk za bankové úvery. V predloženom materiáli navrhujeme, aby prostriedky na doplatenie kompenzácií nákladov miest a obcí vo výške 

- 4 -

128,01 mil. Sk boli získané znížením čiastky 14 mld. Sk schválenej na posilnenie štátnych finančných  aktív.  Z  tohto dôvodu je v návrhu uznesenia vlády SR k predloženému materiálu zahrnutá aj zmena uznesenia vlády SR č. 790 z 12.10.2005 v častiach týkajúcich sa výšky prostriedkov určených na posilnenie štátnych finančných aktív.       

Súčasťou materiálu, ako príloha uznesenia vlády SR, je Zoznam miest a obcí s vyčíslením výšky kompenzácií nákladov miest a obcí do energetických zariadení určených  na doplatenie. Zoznam bol spracovaný v úzkej spolupráci so Združením miest a obcí Slovenska.